**ՆԱԽԱԳԻԾ**

**ՀԱՅԱUՏԱՆԻ ՀԱՆՐԱՊԵՏՈՒԹՅԱՆ OՐԵՆՔԸ**

**ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ ՄԱՍԻՆ**

**ԳԼՈՒԽ I.**

**ԸՆԴՀԱՆՈՒՐ ԴՐՈՒՅԹՆԵՐ**

**ՀՈԴՎԱԾ 1. ՕՐԵՆՔԻ ԿԱՐԳԱՎՈՐՄԱՆ ԱՌԱՐԿԱՆ ԵՎ ՆՊԱՏԱԿԸ**

1. Սույն օրենքով սահմանվում են առանց ծնողական խնամքի մնացած երեխաների և առանց ծնողական խնամքի մնացած երեխաների թվին պատկանող անձանց հասկացությունները, նրանց հաշվառման և հաշվառումից հանելու հիմքերը, առանց ծնողական խնամքի մնացած երեխաների և առանց ծնողական խնամքի մնացած երեխաների թվին պատկանող անձանց սոցիալական պաշտպանության պետական քաղաքականության նպատակները և հիմնական սկզբունքները, կարգավորվում են առանց ծնողական խնամքի մնացած երեխաների և առանց ծնողական խնամքի մնացած երեխաների թվին պատկանող անձանց սոցիալական պաշտպանության հետ կապված հարաբերությունները:

**ՀՈԴՎԱԾ 2. ՕՐԵՆՔԻ ԳՈՐԾՈՂՈՒԹՅԱՆ ՈԼՈՐՏԸ**

1. Սույն օրենքի գործողությունը տարածվում է Հայաստանի Հանրապետությունում բնակվող՝ Հայաստանի Հանրապետության քաղաքացի հանդիսացող, Հայաստանի Հանրապետությունում բնակության իրավունք (կացության կարգավիճակ) ունեցող և բնակվող՝ օտարերկրյա քաղաքացի հանդիսացող, քաղաքացիություն չունեցող և փախuտականի կարգավիճակ ունեցող՝ առանց ծնողական խնամքի մնացած երեխաների և առանց ծնողական խնամքի մնացած երեխաների թվին պատկանող անձանց վրա:

**ՀՈԴՎԱԾ 3. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԴՐՈՒԹՅՈՒՆԸ**

1. Հայաստանի Հանրապետությունում առանց ծնողական խնամքի մնացած երեխաների և առանց ծնողական խնամքի մնացած երեխաների թվին պատկանող անձանց սոցիալական պաշտպանության հետ կապված հարաբերությունները կարգավորվում են Հայաստանի Հանրապետության Սահմանադրությամբ, Հայաստանի Հանրապետության միջազգային պայմանագրերով, սույն օրենքով, «Երեխայի իրավունքների մասին» Հայաստանի Հանրապետության օրենքով, «Սոցիալական աջակցության մասին» Հայաստանի Հանրապետության օրենքով և այլ նորմատիվ իրավական ակտերով:

2. Եթե Հայաստանի Հանրապետության վավերացրած միջազգային պայմանագրերով սահմանված են այլ նորմեր, քան նախատեսված են սույն օրենքով, ապա կիրառվում են Հայաստանի Հանրապետության վավերացրած միջազգային պայմանագրերի նորմերը:

**ԳԼՈՒԽ II. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԸ ԵՎ ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ԹՎԻՆ ՊԱՏԿԱՆՈՂ ԱՆՁԻՆՔ**

**ՀՈԴՎԱԾ 4. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԸ**

1. Առանց ծնողական խնամքի մնացած երեխա է համարվում 18 տարին չլրացած այն երեխան, որը սույն մասով սահմանված մեկ կամ մի քանի գործոններով պայմանավորված, մշտապես կամ ժամանակավորապես զրկված է ծնողական խնամքից, այն է,

1) որի միակ ծնողը կամ ծնողները՝

ա. մահացել են.

բ. դատարանի օրինական ուժի մեջ մտած վճռով զրկվել են ծնողական իրավունքներից.

գ. խուսափում են երեխայի դաստիարակությունից կամ նրա իրավունքների և օրինական շահերի պաշտպանությունից.

դ. հիվանդանոցային բուժման մեջ կամ հոսպիսում կամ կարգապահական գումարտակում, կամ ուղղիչ հիմնարկում կամ ձերբակալվածներին կամ կալանավորվածներին պահելու վայրում գտնվելու, կամ վարժական հավաքներին մասնակցելու կամ պարտադիր ժամկետային զինվորական ծառայությունում կամ մարտական գործողությունների ընթացքում զինված ուժերի կազմում կամ oտարերկրյա գործուղման մեջ գտնվելու կամ գերության պատճառով չեն կարող իրականացնել (հնարավորություն չունեն իրականացնելու) իրենց ծնողական իրավունքներն ու պարտականությունները, և եթե տվյալ երեխան չունի կենսաբանական ընտանիքի այլ չափահաս անդամ կամ այդ անդամը կամ երեխայի այլ մերձավոր ազգականը չի իրականացնում երեխայի խնամքը և դաստիարակությունը, նրա իրավունքների և օրինական շահերի պաշտպանությունը.

ե. դատարանի օրինական ուժի մեջ մտած վճռով ճանաչվել են անգործունակ կամ սահմանափակ գործունակ.

զ. դատարանի օրինական ուժի մեջ մտած վճռով ճանաչվել են անհայտ բացակայող կամ մահացած.

է. անհայտ են.

ը. Հայաստանի Հանրապետության ընտանեկան օրենսգրքով սահմանված կարգով ինքնակամ հրաժարվել են ծնողական իրավունքներից և արտահայտել երեխային որդեգրման հանձնելու մասին իրենց կամահայտնությունը.

թ. հրաժարվում են երեխային վերցնել բժշկական օգնություն և սպասարկում իրականացնող կազմակերպությունից կամ բնակչության սոցիալական պաշտպանության հաստատությունից կամ նմանատիպ այլ կազմակերպություններից՝ այդ կազմակերպություններում (հաստատություններում) երեխայի գտնվելու հիմքերը վերանալուց հետո կամ հրաժարվում կամ խուսափում են բնակչության սոցիալական պաշտպանության խնամքի գիշերօթիկ հաստատությունում բնակվող (խնամվող) կամ հատուկ հանրակրթական ուսումնական հաստատությունում սովորող երեխային ուսումնական արձակուրդների ժամանակահատվածում ընտանիքում պահելուց.

ժ. գտնվում են հետախուզման մեջ.

ժա. տառապում են այնպիսի հիվանդությամբ, որի պատճառով չեն կարող ապահովել երեխային խնամքի տրամադրումը, իրականացնել նրա դաստիարակությունը և երեխայի իրավունքների և օրինական շահերի պաշտպանությունը, և եթե տվյալ երեխան չունի կենսաբանական ընտանիքի այլ չափահաս անդամ կամ այդ անդամը կամ երեխայի այլ մերձավոր ազգականը չի իրականացնում երեխայի խնամքը և դաստիարակությունը, նրա իրավունքների և օրինական շահերի պաշտպանությունը.

2) որի միակ ծնողի կամ ծնողների ծնողական իրավունքները սահմանափակվել են դատարանի օրինական ուժի մեջ մտած վճռով.

3) որը խնամակալության և հոգաբարձության մարմնի կողմից վերցվել է ծնողներից կամ միակ ծնողից՝ երեխայի կյանքը կամ առողջությունը վտանգող անմիջական սպառնալիքի դեպքում:

2. Սույն հոդվածի 1-ին մասի 1-ին կետի «ժա» ենթակետով սահմանված հիվանդությունների ցանկը սահմանում է Հայաստանի Հանրապետության կառավարությունը:

3. Երեխայի միակ ծնողի կամ ծնողների մոտ սույն հոդվածի 2-րդ մասով սահմանված հիվանդությունների ցանկում ընդգրկված որևէ հիվանդության առկայությունն ինքնին բավարար չէ երեխային առանց ծնողական խնամքի մնացած երեխա համարելու համար:

**ՀՈԴՎԱԾ 5. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ԹՎԻՆ ՊԱՏԿԱՆՈՂ ԱՆՁԻՆՔ**

1. Առանց ծնողական խնամքի մնացած երեխաների թվին պատկանող անձինք են համարվում 18-23 տարեկան այն անձինք, որոնք 18 տարին լրանալու օրվա դրությամբ, սույն օրենքի 4-րդ հոդվածին համապատասխան, հանդիսացել են առանց ծնողական խնամքի մնացած երեխա, եթե մինչև նրանց 23 տարին լրանալը չեն վերացել այն հիմքերը, որոնց ուժով տվյալ անձը համարվել է առանց ծնողական խնամքի մնացած երեխա:

**ՀՈԴՎԱԾ 6. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ԵՎ ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ԹՎԻՆ ՊԱՏԿԱՆՈՂ ԱՆՁԱՆՑ ՀԱՇՎԱՌՈՒՄԸ**

1. Խնամակալության և հոգաբարձության մարմիններն առանց ծնողական խնամքի մնացած երեխաների մասին տեղեկություններ կարող են ստանալ Հայաստանի Հանրապետության կառավարությանն առընթեր Հայաստանի Հանրապետության ոստիկանությունից (այսուհետ՝ Հայաստանի Հանրապետության ոստիկանություն), պետական և տեղական ինքնակառավարման մարմիններից, նախադպրոցական կրթական, հանրակրթական, բժշկական կազմակերպություններից, «Սոցիալական աջակցության մասին» Հայաստանի Հանրապետության օրենքով սահմանված՝ սոցիալական ծառայություններ տրամադրող տարածքային մարմիններից, այլ իրավաբանական ու ֆիզիկական անձանցից, զանգվածային լրատվության միջոցներից և այլ աղբյուրներից:

2. Առանց ծնողական խնամքի մնացած երեխաների և առանց ծնողական խնամքի մնացած երեխաների թվին պատկանող անձանց հաշվառումն իրականացվում է համայնքային, տարածքային և հանրապետական մակարդակներում:

3. Համայնքային մակարդակում առանց ծնողական խնամքի մնացած երեխաների և առանց ծնողական խնամքի մնացած երեխաների թվին պատկանող անձանց հաշվառումն իրականացվում է խնամակալության և հոգաբարձության մարմինների կողմից (սկզբնական հաշվառում):

4. Տարածքային մակարդակում առանց ծնողական խնամքի մնացած երեխաների և առանց ծնողական խնամքի մնացած երեխաների թվին պատկանող անձանց հաշվառումն իրականացվում է Հայաստանի Հանրապետության գործադիր իշխանության տարածքային կառավարման մարմինների (այսուհետ՝ տարածքային կառավարման մարմին), իսկ Երևանում՝ Երևանի քաղաքապետարանի կողմից (տարածքային հաշվառում):

5. Հանրապետական մակարդակում առանց ծնողական խնամքի մնացած երեխաների և առանց ծնողական խնամքի մնացած երեխաների թվին պատկանող անձանց հաշվառումն իրականացվում է սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմնի կողմից (կենտրոնացված հաշվառում):

6. Առանց ծնողական խնամքի մնացած երեխաների և առանց ծնողական խնամքի մնացած երեխաների թվին պատկանող անձանց հաշվառումն իրականացվում է «Երեխայի իրավունքների մասին» Հայաստանի Հանրապետության օրենքով սահմանված՝ ե**րեխաների իրավունքների պաշտպանության միասնական տեղեկատվական շտեմարանի (այսուհետ՝ տեղեկատվական շտեմարան) միջոցով:**

7. Առանց ծնողական խնամքի մնացած երեխաների և առանց ծնողական խնամքի մնացած երեխաների թվին պատկանող անձանց հաշվառման կարգը սահմանում է Հայաստանի Հանրապետության կառավարությունը:

**ՀՈԴՎԱԾ 7. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ԵՎ ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ԹՎԻՆ ՊԱՏԿԱՆՈՂ ԱՆՁԱՆՑ ՀԱՇՎԱՌՄԱՆ ՀԱՄԱՐ ՀԻՄՔ ՀԱՆԴԻՍԱՑՈՂ ՀԱՆԳԱՄԱՆՔՆԵՐԸ**

1. Երեխան հաշվառվում է որպես առանց ծնողական խնամքի մնացած երեխա, եթե առկա են երեխայի՝ առանց ծնողական խնամքի մնացած լինելու փաստը հավաստող հետևյալ մեկ կամ մի քանի հիմքերը.

1) ծնողների կամ նրանցից յուրաքանչյուրի կամ միակ ծնողի`

ա. մահվան վկայականը կամ դրա պատճենը.

բ. ծնողական իրավունքներից զրկելու կամ երեխային վերցնելու (ծնողական իրավունքների սահմանափակման) մասին դատարանի օրինական ուժի մեջ մտած վճիռը կամ դրա պատճենը, կամ «Դատալեքս» էլեկտրոնային կառավարման և տեղեկությունների տրամադրման հանրային տեղեկատվական համակարգից արտածված՝ տվյալ վճռի օրինակը.

գ. անգործունակ կամ սահմանափակ գործունակ կամ անհայտ բացակայող կամ մահացած ճանաչելու մասին դատարանի օրինական ուժի մեջ մտած վճիռը կամ դրա պատճենը, կամ «Դատալեքս» էլեկտրոնային կառավարման և տեղեկությունների տրամադրման հանրային տեղեկատվական համակարգից արտածված՝ տվյալ վճռի օրինակը,

դ. ծնողական իրավունքներից ինքնակամ հրաժարվելու և որդեգրման հանձնելու մասին գրավոր դիմումը՝ վավերացված նոտարի կամ Հայաստանի Հանրապետության ընտանեկան օրենսգրքով այդպիսի իրավասություն ունեցող անձի կողմից.

ե. անհայտ լինելու կամ երեխաների դաստիարակությունից կամ նրանց իրավունքների ու շահերի պաշտպանությունից խուսափելու և սույն կետի «դ» ենթակետով սահմանված դիմումը չներկայացնելու կամ նրանց գտնվելու վայրն անհայտ լինելու մասին խնամակալության և հոգաբարձության մարմնի գրավոր հայտարարությունը.

զ. կողմից երեխային բժշկական օգնություն և սպասարկում իրականացնող կազմակերպությունից վերցնելու համար կազմակերպություն ներկայանալուց խուսափելու, հրաժարվելու (այդ կազմակերպությունում երեխայի գտնվելու հիմքերը վերանալուց հետո) մասին բժշկական օգնություն և սպասարկում իրականացնող կազմակերպության և Հայաստանի Հանրապետության ոստիկանության կողմից համատեղ կազմված արձանագրությունը.

է. կողմից երեխային բնակչության սոցիալական պաշտպանության հաստատությունից կամ նմանատիպ այլ կազմակերպություններից վերցնելուց հրաժարվելու (այդ հաստատությունում (կազմակերպությունում) երեխայի գտնվելու հիմքերը վերանալուց հետո) կամ երեխային ուսումնական արձակուրդների ժամանակահատվածում ընտանիքում պահելուց հրաժարվելու կամ խուսափելու մասին բնակչության սոցիալական պաշտպանության հաստատության կամ հատուկ հանրակրթական ուսումնական հաստատության կամ նմանատիպ այլ կազմակերպության ղեկավարի կողմից տրված տեղեկանքը.

ը. հետախուզման մեջ գտնվելու մասին իրավասու մարմնի կողմից տրված տեղեկանքը.

թ. հիվանդանոցային բուժման մեջ կամ հոսպիսում գտնվելու մասին համապատասխան բժշկական հաստատության կամ հոսպիսի կողմից տրված տեղեկանքը.

ժ. կարգապահական գումարտակում կամ վարժական հավաքներին մասնակցելու կամ պարտադիր ժամկետային զինվորական ծառայությունում կամ մարտական գործողությունների ընթացքում զինված ուժերի կազմում կամ գերությունում գտնվելու մասին տարածքային զինկոմիսարիատների կողմից տրված տեղեկանքը.

ժա. նկատմամբ որպես խափանման միջոց կալանավորումը կիրառելու կամ պատիժը ազատազրկման ձևով կրելու մասին իրավասու մարմնի կողմից տրված տեղեկանքը.

ժբ. օտարերկրյա պետություն գործուղելու մասին գործատուի համապատասխան հրամանի պատճենը՝ վավերացված գործատուի կնիքով (առկայության դեպքում) և գործատուի համապատասխան լիազորություններով օժտված պաշտոնատար անձի ստորագրությամբ.

2) առանց ծնողական խնամքի մնացած երեխայի մասին ստացված տեղեկատվության հավաստիության դեպքում՝ երեխայի հայտնաբերման (տեսակցելու) մասին խնամակալության և հոգաբարձության մարմնի կազմած արձանագրությունը.

3) երեխայի կյանքի պայմանների հետազոտության արդյունքում ծնողական խնամքի բացակայության փաստը հաստատվելու մասին խնամակալության և հոգաբարձության մարմնի կազմած արձանագրությունը.

4) երեխայի կյանքի պայմանների հետազոտության արդյունքում ծնողական խնամքի բացակայության փաստը հաստատվելու մասին խնամակալության և հոգաբարձության մարմնի կազմած արձանագրությունը և բժշկական օգնություն և սպասարկում իրականացնող կազմակերպության եզրակացությունը՝ երեխայի ծնողների կամ նրանցից յուրաքանչյուրի կամ միակ ծնողի մոտ սույն օրենքի 4-րդ հոդվածի 2-րդ մասով սահմանված հիվանդությունների ցանկում ընդգրկված որևէ հիվանդության առկայության մասին, եթե խնամակալության և հոգաբարձության մարմնի կազմած արձանագրությունում, որպես ծնողական խնամքի բացակայության պատճառ է մատնանշվում երեխայի ծնողների կամ նրանցից յուրաքանչյուրի կամ միակ ծնողի հիվանդությունը.

5) երեխայի կյանքը կամ առողջությունը վտանգող անմիջական սպառնալիքի դեպքում ծնողներից կամ միակ ծնողից երեխային վերցնելու մասին խնամակալության և հոգաբարձության մարմնի կողմից կազմած արձանագրությունը:

2. 18 տարին լրանալու օրվա դրությամբ առանց ծնողական խնամքի մնացած երեխան, 18 տարին լրանալուց հետո, համայնքային, տարածքային և հանրապետական մակարդակներում հաշվառվում է որպես առանց ծնողական խնամքի մնացած երեխաների թվին պատկանող անձ:

**ՀՈԴՎԱԾ 8. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ԵՎ ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ԹՎԻՆ ՊԱՏԿԱՆՈՂ ԱՆՁԱՆՑ ՀԱՇՎԱՌՈՒՄԻՑ ՀԱՆԵԼԸ**

1. Երեխան դադարում է համարվել առանց ծնողական խնամքի մնացած երեխա և հանվում է հաշվառումից, եթե՝

1) դատարանի օրինական ուժի մեջ մտած վճռով վերականգնվել են երեխայի միակ ծնողի կամ ծնողների կամ նրանցից մեկի ծնողական իրավունքները.

2) օրինական ուժի մեջ է մտել դատարանի վճիռը՝ երեխային իր միակ ծնողին կամ ծնողներին կամ նրանցից մեկին վերադարձնելու և ծնողական իրավունքների սահմանափակումները վերացնելու մասին.

3) երեխայի միակ ծնողի կամ ծնողների կամ նրանցից մեկի գրավոր դիմումի և երեխայի ընտանիքի բնակության վայրի՝ տարածքային կառավարման մարմնի (Երևանում՝ Երևանի քաղաքապետարանի) երեխաների իրավունքների պաշտպանության հարցերով զբաղվող ստորաբաժանման կողմից կատարված ուսումնասիրության արդյունքում տրված եզրակացության հիման վրա, բնակչության սոցիալական պաշտպանության ընդհանուր կամ հատուկ (մասնագիտացված) հաստատությունում կամ առանց ծնողական խնամքի մնացած երեխաներին շուրջօրյա խնամք տրամադրող այլ հաստատությունում բնակվող (խնամվող) երեխան վերադարձվել է կենսաբանական ընտանիք.

4) վերացել են սույն օրենքի 4-րդ հոդվածի 1-ին մասի 1-ին կետի «դ» ենթակետով սահմանված հիմքերը.

5) երեխայի՝ անգործունակ ճանաչված միակ ծնողը կամ ծնողները կամ նրանցից մեկը դատարանի օրինական ուժի մեջ մտած վճռով ճանաչվել են գործունակ.

6) դատարանի օրինական ուժի մեջ մտած վճռով վերացվել է երեխայի՝ միակ ծնողի կամ ծնողների կամ նրանցից մեկի գործունակության սահմանափակումը.

7) դատարանի օրինական ուժի մեջ մտած վճռով վերացվել է երեխայի՝ միակ ծնողին կամ ծնողներին կամ նրանցից մեկին անհայտ բացակայող կամ մահացած ճանաչելու մասին դատարանի վճիռը.

8) երեխայի ծնողները (կամ նրանցից որևէ մեկը կամ միակ ծնողը), որոնց գտնվելու վայրն անհայտ էր, ինչպես նաև երեխայի անհայտ ծնողները (կամ նրանցից որևէ մեկը կամ միակ ծնողը) հայտնաբերվում են և նրանք գրավոր կերպով չեն հրաժարվում իրենց ծնողական իրավունքների իրականացումից.

9) Հայաստանի Հանրապետության օրենսդրությամբ սահմանված կարգով հաստատվել է երեխայի սերման փաստը (այդ թվում՝ հայրությունը դատական կարգով որոշելու դեպքում) և երեխայի ծնողները կամ միակ ծնողը գրավոր կերպով չեն հրաժարվում իրենց ծնողական իրավունքների իրականացումից.

10) ծնողները կամ միակ ծնողը հետ են վերցրել ծնողական իրավունքներից ինքնակամ հրաժարվելու և երեխային որդեգրման հանձնելու մասին գրավոր դիմումը՝ մինչև նրան որդեգրելու մասին դատարանի վճիռն օրինական ուժի մեջ մտնելը.

11) բնակչության սոցիալական պաշտպանության խնամքի գիշերօթիկ հաստատությունում բնակվող (խնամվող) կամ հատուկ հանրակրթական ուսումնական հաստատությունում սովորող երեխային ուսումնական արձակուրդների ժամանակահատվածում ընտանիքում պահելուց հրաժարվող կամ խուսափող ծնողները (կամ նրանցից որևէ մեկը կամ միակ ծնողը), մինչև երեխայի խնամքը այլընտրանքային խնամքի այլ ձևերից որևէ մեկի (բացառությամբ՝ որդեգրման), միջոցով կազմակերպելը, Հայաստանի Հանրապետության օրենսդրությամբ սահմանված կարգով դիմել են տվյալ հաստատությանը՝ ուսումնական արձակուրդների ժամանակահատվածում երեխային ընտանիքում պահելու կամ բնակչության սոցիալական պաշտպանության խնամքի գիշերօթիկ հաստատությունից երեխային դուրս գրելու վերաբերյալ, և դիմող ծնողը օրենքով սահմանված կարգով զրկված չէ ծնողական իրավունքներից կամ նրա ծնողական իրավունքները սահմանափակված չեն.

12) բժշկական օգնություն և սպասարկում իրականացնող կազմակերպության կողմից տրամադրվում է եզրակացություն սույն օրենքի 4-րդ հոդվածի 2-րդ մասով սահմանված հիվանդությունների ցանկում ընդգրկված այն հիվանդությունից երեխայի ծնողների կամ նրանցից յուրաքանչյուրի կամ միակ ծնողի բուժման կամ ռեմիսիայի մասին, որը, ըստ խնամակալության և հոգաբարձության մարմնի կազմած արձանագրության, հանդիսանում էր ծնողական խնամքի բացակայության պատճառ.

13) խնամակալության և հոգաբարձության մարմինը բավարարում է սույն հոդվածի 2-րդ մասով սահմանված դեպքերում ներկայացվող դիմումը կամ միջնորդությունը.

14) օրինական ուժի մեջ է մտել երեխայի որդեգրման մասին դատարանի վճիռը.

15) վերացել են երեխայի կյանքի կամ առողջության համար անմիջական սպառնալիք հանդիսացող այն հանգամանքները, որոնք խնամակալության և հոգաբարձության մարմնի համար հիմք են հանդիսացել երեխային ծնողներից կամ միակ ծնողից վերցնելու համար:

2. Երեխայի ծնողները կամ նրանցից յուրաքանչյուրը կամ միակ ծնողը, որոնց կողմից երեխային ծնողական խնամքի բացակայությունը, ըստ խնամակալության և հոգաբարձության մարմնի կազմած արձանագրության, պայմանավորված էր սույն օրենքի 4-րդ հոդվածի 2-րդ մասով սահմանված հիվանդությունների ցանկում ընդգրկված որևէ հիվանդության առկայությամբ, անկախ բուժվելու կամ ռեմիսիայի հանգամանքից, կարող են դիմել խնամակալության և հոգաբարձության մարմնին՝ իրենց երեխային առանց ծնողական խնամքի մնացած երեխաների հաշվառումից հանելու նպատակով, կամ այդպիսի միջնորդություն ներկայացնելու խնդրանքով դիմել սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմնի աշխատակազմում չընդգրկված և կառավարման ոլորտից դուրս գործող՝ սոցիալական ծառայություններ տրամադրող տարածքային մարմիններին (այսուհետ՝ սոցիալական ծառայություններ տրամադրող տարածքային մարմիններ) կամ տարածքային կառավարման մարմնի (Երևանում՝ Երևանի քաղաքապետարանի) երեխաների իրավունքների պաշտպանության հարցերով զբաղվող ստորաբաժանմանը, եթե գտնում են, որ տվյալ հիվանդության առկայությունը չի շարունակի խոչընդոտ հանդիսանալ իրենց կողմից ծնողական իրավունքների իրականացմանը: Սույն մասով սահմանված դիմումի կամ միջնորդության ներկայացումից հետո, ոչ ուշ, քան տասնօրյա ժամկետում, խնամակալության և հոգաբարձության մարմնին կից ստեղծված խնամակալության և հոգաբարձության հանձնաժողովի, սոցիալական ծառայություններ տրամադրող տարածքային մարմնի և տարածքային կառավարման մարմնի (Երևանում՝ Երևանի քաղաքապետարանի) երեխաների իրավունքների պաշտպանության հարցերով զբաղվող ստորաբաժանման կողմից համատեղ կազմակերպվում է տնային այցելություն՝ կենսապայմանների և սոցիալական կարիքների հետազոտման նպատակով: Խնամակալության և հոգաբարձության մարմինը բավարարում է առանց ծնողական խնամքի մնացած երեխաների հաշվառումից հանելու մասին դիմումը կամ այդ մասին սոցիալական ծառայություններ տրամադրող տարածքային մարմնի և տարածքային կառավարման մարմնի (Երևանում՝ Երևանի քաղաքապետարանի) երեխաների իրավունքների պաշտպանության հարցերով զբաղվող ստորաբաժանման միջնորդությունը, եթե դա չի հակասում երեխայի լավագույն շահերին:

3. Սույն հոդվածի 1-ին մասով սահմանված որևէ հիմքով երեխան դադարում է համարվել առանց ծնողական խնամքի մնացած երեխա և հանվում է հաշվառումից, եթե հաշվառումից հանելու օրվա դրությամբ առկա չէ երեխային որպես առանց ծնողական խնամքի մնացած երեխա հաշվառելու՝ սույն օրենքի 7-րդ հոդվածի 1-ին մասով նախատեսված որևէ այլ հիմք:

4. Առանց ծնողական խնամքի մնացած երեխաների թվին պատկանող անձը հանվում է հաշվառումից՝

1) 23 տարեկան դառնալու օրը.

2) մինչև 23 տարին լրանալը՝ այն հիմքերը վերանալու դեպքում, որոնց ուժով տվյալ անձը համարվել է առանց ծնողական խնամքի մնացած երեխա:

5. Խնամակալության և հոգաբարձության մարմինը, առանց ծնողական խնամքի մնացած երեխաներին և առանց ծնողական խնամքի մնացած երեխաների թվին պատկանող անձանց սկզբնական հաշվառումից հանելու դեպքում, տեղեկատվական շտեմարանում նշում է հաշվառումից հանելու համար հիմք հանդիսացած հանգամանքները:

6. Առանց ծնողական խնամքի մնացած երեխաների և առանց ծնողական խնամքի մնացած երեխաների թվին պատկանող անձանց (այսուհետ՝ առանց ծնողական խնամքի մնացած երեխաներ) հաշվառումից հանելու կարգը սահմանում է Հայաստանի Հանրապետության կառավարությունը:

**ԳԼՈՒԽ III.**

**ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ ՊԵՏԱԿԱՆ ՔԱՂԱՔԱԿԱՆՈՒԹՅՈՒՆԸ**

**ՀՈԴՎԱԾ 9. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ ՊԵՏԱԿԱՆ ՔԱՂԱՔԱԿԱՆՈՒԹՅԱՆ ՆՊԱՏԱԿՆԵՐԸ**

1. Առանց ծնողական խնամքի մնացած երեխաների սոցիալական պաշտպանության պետական քաղաքականությունը հանդիսանում է երեխայի իրավունքների պաշտպանության ոլորտում պետական քաղաքականության բաղկացուցիչ մասը:

2. Առանց ծնողական խնամքի մնացած երեխաների սոցիալական պաշտպանության պետական քաղաքականության նպատակներն են՝

1) առանց ծնողական խնամքի մնացած երեխաների՝ Հայաստանի Հանրապետության Սահմանադրությամբ, <<Երեխայի իրավունքների մասին>> Հայաստանի Հանրապետության օրենքով և այլ օրենքներով ամրագրված իրավունքների և օրինական շահերի պաշտպանությունը.

2) առանց ծնողական խնամքի մնացած երեխաների հիմնական իրավունքների իրականացման երաշխիքների սահմանումը.

3) առանց ծնողական խնամքի մնացած երեխաների սոցիալական պաշտպանության համար անհրաժեշտ իրավական և կազմակերպական հիմքերի ձևավորումը և դրանց շարունակական կատարելագործումը.

4) առանց ծնողական խնամքի մնացած երեխաների նկատմամբ խտրականության կիրառումը բացառելը.

5) առանց ծնողական խնամքի մնացած երեխաներին կյանքի դժվարին իրավիճակից դուրս բերելը.

6) առանց ծնողական խնամքի մնացած երեխաների սոցիալական մեկուսացման կանխարգելումը, հասարակության մեջ լիարժեք կյանքին նրանց նախապատրաստումը և սոցիալական ներառման ապահովումը.

7) առանց ծնողական խնամքի մնացած երեխաների անհատականության լիակատար և բազմակողմանի զարգացման համար բարենպաստ պայմանների ստեղծումը, նրանց ֆիզիկական, մտավոր, հոգեբանական, հոգևոր և բարոյական զարգացմանը նպաստելը, հայրենասիրության և քաղաքացիական ինքնագիտակցության ձևավորումը:

**ՀՈԴՎԱԾ 10. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ ՊԵՏԱԿԱՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ՍԿԶԲՈՒՆՔՆԵՐԸ**

1. Առանց ծնողական խնամքի մնացած երեխաների սոցիալական պաշտպանության պետական քաղաքականության հիմնական սկզբունքներն են.

1) մարդասիրությունը.

2) սոցիալական արդարությունը.

3) կենսաբանական ընտանիքում ապրելու և դաստիարակվելու երեխայի իրավունքի իրականացման ապահովումը, երեխայի խնամքը կենսաբանական ընտանիքում կազմակերպելու ջանքերի առաջնահերթությունը, իսկ դրանց անհնարինության դեպքում՝ երեխայի խնամքը ընտանեկան տիպի որևէ տեսակի (որդեգրում, խնամակալի կամ հոգաբարձուի նշանակում, խնամատար ընտանիքում խնամքի և դաստիարակության կազմակերպում) միջոցով կազմակերպելու նախապատվությունը.

4) առանց ծնողական խնամքի մնացած երեխաների անհատական կարիքներին ու լավագույն շահերին առավելագույն համապատասխանող այլընտրանքային խնամքի տրամադրումը՝ միայն երեխայի կարիքների համակողմանի գնահատման, ինչպես նաև այլընտրանքային խնամքի տարբեր տեսակներից յուրաքանչյուրի հնարավորության ուսումնասիրության ու վերլուծության հիման վրա.

5) առանց ծնողական խնամքի մնացած երեխաներ դաստիարակող և խնամող ընտանիքներին աջակցության տրամադրումը՝ Հայաստանի Հանրապետության օրենքներով սահմանված դեպքերում և կարգով.

6) երեխաներին խնամք տրամադրող կազմակերպություններում (անկախ դրանց կազմակերպական-իրավական ձևից) երեխաների խնամքի և դաստիարակության համար անհրաժեշտ սոցիալական նվազագույն չափորոշիչների սահմանումը և դրանց պահպանումը.

7) սոցիալական խնամառության բացառումը.

8) համագործակցությունը՝ պետական և տեղական ինքնակառավարման մարմինների, երեխայի իրավունքների և օրինական շահերի պաշտպանության հիմնահարցերով զբաղվող հասարակական կազմակերպությունների, «Սոցիալական աջակցության մասին» Հայաստանի Հանրապետության օրենքի 2-րդ հոդվածի 1-ին մասով սահմանված աջակցող ցանցի (այսուհետ՝ աջակցող ցանց) և երեխայի իրավունքների պաշտպանությանը նպաստող այլ անձանց միջև սոցիալական գործընկերության ապահովումն ու փոխգործակցությունը:

**ՀՈԴՎԱԾ 11. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ ՊԵՏԱԿԱՆ ՔԱՂԱՔԱԿԱՆՈՒԹՅԱՆ ԻՐԱԿԱՆԱՑՈՒՄԸ**

1. Առանց ծնողական խնամքի մնացած երեխաների սոցիալական պաշտպանության պետական քաղաքականությունը մշակում և դրա իրականացումն ապահովում է Հայաստանի Հանրապետության կառավարությունը:

2. Առանց ծնողական խնամքի մնացած երեխաների սոցիալական պաշտպանության պետական քաղաքականությունն իրականացվում է «Երեխայի իրավունքների մասին» Հայաստանի Հանրապետության օրենքով սահմանված՝ երեխայի իրավունքների պաշտպանության ոլորտում պետական քաղաքականության համալիր և տարեկան ծրագրերին համապատասխան:

3. Պետական և տեղական ինքնակառավարման մարմինները Հայաստանի Հանրապետության Սահմանադրությամբ և Հայաստանի Հանրապետության օրենքներով իրենց վերապահված լիազորությունների շրջանակներում, մասնակցում են առանց ծնողական խնամքի մնացած երեխաների սոցիալական պաշտպանության պետական քաղաքականության իրականացմանը :

**ԳԼՈՒԽ IV.**

**ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅՈՒՆԸ**

**ՀՈԴՎԱԾ 12. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ ԵՐԱՇԽԻՔՆԵՐԸ**

1. Առանց ծնողական խնամքի մնացած երեխաների սոցիալական պաշտպանության երաշխիքները պետության կողմից սահմանված՝ իրավական, տնտեսական և կազմակերպական բնույթ ունեցող միջոցներ են, որոնք ուղղված են առանց ծնողական խնամքի մնացած երեխաների իրավունքների և օրինական շահերի պաշտպանությանը, նրանց լիարժեք և համակողմանի զարգացման, դաստիարակության, կրթության, առողջության պահպանման, ընտանիքում և հասարակության մեջ ինքնուրույն կյանքի նախապատրաստման, սոցիալական ներառման համար բարենպաստ պայմանների ապահովմանը և կյանքի դժվարին իրավիճակը հաղթահարելուն:

2. Առանց ծնողական խնամքի մնացած երեխաների սոցիալական պաշտպանության երաշխիքները և դրանց իրականացման ծավալները, կարգն ու պայմանները սահմանվում են սույն օրենքով, «Երեխայի իրավունքների մասին» Հայաստանի Հանրապետության օրենքով, այլ օրենքներով և նորմատիվ իրավական ակտերով:

3. Առանց ծնողական խնամքի մնացած երեխաների սոցիալական պաշտպանության հիմնական երաշխիքներն են՝

1) նրանց լավագույն շահերի առաջնահերթությունը.

2) առողջապահական պետական նպատակային ծրագրերի շրջանակներում անվճար բժշկական օգնությունը և սպասարկումը.

3) սոցիալական աջակցության տրամադրումը.

4) պետական ուսումնական հաստատություններում անվճար միջնակարգ կրթությունը, մրցութային հիմունքներով պետական բարձրագույն և այլ մասնագիտական կրթական հաստատություններում անվճար կրթությունը.

5) զբաղվածության ծառայությունների տրամադրումը, աշխատանքի ընտրության ազատությունը և աշխատանքային իրավունքները.

6) երեխաներին խնամք տրամադրող կազմակերպություններում (անկախ կազմակերպական-իրավական ձևից) երեխաների խնամքի և դաստիարակության համար անհրաժեշտ սոցիալական նվազագույն չափորոշիչները.

7) անվճար իրավաբանական օգնությունը.

8) խնամակալության և հոգաբարձության մարմնի կողմից առանց ծնողական խնամքի մնացած երեխայի իրավունքների և շահերի պաշտպանությունը՝մինչև նրա խնամքի և դաստիարակության հարցի վերջնական լուծումը.

9) սեփականության իրավունքը, այդ թվում՝ ժառանգելու իրավունքը.

10) ծնողներին կամ նրանցից մեկին ծնողական իրավունքներից զրկելու կամ ծնողական իրավունքների սահմանափակման դեպքում, առանց ծնողական խնամքի մնացած երեխաների՝ բնակելի տարածության օգտագործման, ծնողների և այլ ազգականների հետ ազգակցականության կապի վրա հիմնված այլ գույքային իրավունքները պահպանելը, ինչպես նաև արտահերթ բնակելի տարածություն ստանալու իրավունքը:

**ՀՈԴՎԱԾ 13. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ԼԱՎԱԳՈՒՅՆ ՇԱՀԵՐԻ ԱՌԱՋՆԱՀԵՐԹՈՒԹՅՈՒՆԸ**

1. Առանց ծնողական խնամքի մնացած երեխային վերաբերող հարցերում նրա շահերը պետք է արժանանան առաջնահերթ ուշադրության՝ «Երեխայի իրավունքների մասին» Հայաստանի Հանրապետության օրենքի 33-րդ հոդվածին համապատասխան:

**ՀՈԴՎԱԾ 14. ԱՌՈՂՋԱՊԱՀԱԿԱՆ ՊԵՏԱԿԱՆ ՆՊԱՏԱԿԱՅԻՆ ԾՐԱԳՐԵՐԻ ՇՐՋԱՆԱԿՆԵՐՈՒՄ ԱՆՎՃԱՐ ԲԺՇԿԱԿԱՆ ՕԳՆՈՒԹՅՈՒՆԸ ԵՎ ՍՊԱՍԱՐԿՈՒՄԸ**

1. Ամենամյա առողջապահական նպատակային ծրագրերի շրջանակներում, պետությունն ապահովում է առանց ծնողական խնամքի մնացած երեխաների՝ առողջապահական ծառայություններից անվճար օգտվելու հնարավորությունը:

2. Առանց ծնողական խնամքի մնացած երեխաներին կարող են տրամադրվել առողջարարական ճամբարների, հանգստյան տների, համապատասխան բժշկական ցուցումների առկայության դեպքում՝ առողջարանային բուժման ուղեգրեր՝ պետական և համայնքային բյուջեներից այդ նպատակով նախատեսված միջոցների և օրենքով չարգելված այլ միջոցների հաշվին:

**ՀՈԴՎԱԾ 15.** **ՍՈՑԻԱԼԱԿԱՆ ԱՋԱԿՑՈՒԹՅԱՆ ՏՐԱՄԱԴՐՈՒՄԸ**

1. Առանց ծնողական խնամքի մնացած երեխաներին տրամադրվում է սոցիալական աջակցություն՝ «Սոցիալական աջակցության մասին» Հայաստանի Հանրապետության օրենքով, «Երեխայի իրավունքների մասին» Հայաստանի Հանրապետության օրենքով, սույն օրենքով, Հայաստանի Հանրապետության այլ օրենքներով, Հայաստանի Հանրապետության կառավարության որոշումներով և այլ նորմատիվ իրավական ակտերով սահմանված դեպքերում և կարգով:

**ՀՈԴՎԱԾ 16. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՆԵՐԻ ԿՐԹՈՒԹՅՈՒՆԸ**

1. Հիմնական ընդհանուր կամ միջնակարգ ընդհանուր կրթություն ստացած՝ առանց ծնողական խնամքի մնացած երեխաները պետական միջին մասնագիտական և պետական բարձրագույն մասնագիտական ուսումնական հաստատությունների նախապատրաստական դասընթացներ ընդունվում և սովորում են անվճար:

2. Ընդունելության քննությունները դրական գնահատականներով հանձնած և պետական նախնական մասնագիտական (արհեստագործական), պետական միջին մասնագիտական, պետական բարձրագույն մասնագիտական ուսումնական հաստատությունների վճարովի համակարգերի համար առնվազն անցումային միավորներ հավաքած առանց ծնողական խնամքի մնացած երեխաներն ընդունվում են համապատասխան ուսումնական հաստատությունների անվճար համակարգեր:

3. Պետական միջին մասնագիտական, պետական և հավատարմագրված ոչ պետական բարձրագույն մասնագիտական ուսումնական հաստատությունների անվճար համակարգում առկա (ստացիոնար) ձևով ուսուցանող՝ առանց ծնողական խնամքի մնացած երեխաները, հերթական քննությունները և ստուգարքները դրական գնահատականներով հանձնելու դեպքում, առանց ծնողական խնամքի մնացած երեխա համարվելու ողջ ժամանակահատվածում ստանում են կրթաթոշակ՝ տվյալ ուսումնական հաստատությունում սահմանված կրթաթոշակի 150 տոկոսի չափով, անկախ ստացվող այլ նպաստներից, թոշակներից կամ այլ դրամական վճարումներից: Պետական միջին մասնագիտական կամ պետական բարձրագույն մասնագիտական ուսումնական հաստատություններ ընդունված՝ առանց ծնողական խնամքի մնացած երեխաների ուսուցման ծախսերը կատարվում են պետական բյուջեի կամ օրենքով չարգելված այլ միջոցների հաշվին:

**ՀՈԴՎԱԾ 17. ԶԲԱՂՎԱԾՈՒԹՅԱՆ ԾԱՌԱՅՈՒԹՅՈՒՆՆԵՐԻ ՏՐԱՄԱԴՐՈՒՄԸ, ԱՇԽԱՏԱՆՔԻ ԸՆՏՐՈՒԹՅԱՆ ԱԶԱՏՈՒԹՅՈՒՆԸ ԵՎ ԱՇԽԱՏԱՆՔԱՅԻՆ ԻՐԱՎՈՒՆՔՆԵՐԸ**

1. Պետությունն ապահովում է 16 տարին լրացած, առանց ծնողական խնամքի մնացած երեխաներին զբաղվածության ծառայությունների անվճար տրամադրումը՝ «Զբաղվածության մասին» Հայաստանի Հանրապետության օրենքով և այլ իրավական ակտերով սահմանված կարգով:

2. Զբաղվածության պետական ծրագրերի շրջանակներում, Հայաստանի Հանրապետության օրենքով և այլ իրավական ակտերով սահմանված կարգով իրականացվում են 16 տարին լրացած, առանց ծնողական խնամքի մնացած երեխաների մասնագիտական կողմնորոշման, մասնագիտական կրթության և մասնագիտական ուսուցման (որակավորման բարձրացման, վերամասնագիտացման, նախնական մասնագիտական պատրաստման, արհեստագործական ուսուցման) կազմակերպմանը, մասնագիտական հարմարվողականությանը, հարմար աշխատանքի տեղավորմանը և ինքնազբաղվածության ապահովմանն ուղղված համապատասխան միջոցառումներ:

3. Առանց ծնողական խնամքի մնացած երեխաներն ունեն Հայաստանի Հանրապետության Սահմանադրության 57-րդ հոդվածի 1-ին մասով երաշխավորված՝ աշխատանքի ազատ ընտրության իրավունք:

4. Առանց ծնողական խնամքի մնացած երեխաների աշխատանքային իրավունքների հետ կապված հարաբերությունները կարգավորվում են Հայաստանի Հանրապետության Սահմանադրությամբ, Հայաստանի Հանրապետության աշխատանքային օրենսգրքով, «Երեխայի իրավունքների մասին» Հայաստանի Հանրապետության օրենքով և աշխատանքային իրավունքի նորմեր պարունակող այլ օրենքներով:

**ՀՈԴՎԱԾ 18. ԵՐԵԽԱՆԵՐԻ ԽՆԱՄՔԻ ԵՎ ԴԱՍՏԻԱՐԱԿՈՒԹՅԱՆ ՀԱՄԱՐ ԱՆՀՐԱԺԵՇՏ ՍՈՑԻԱԼԱԿԱՆ ՆՎԱԶԱԳՈՒՅՆ ՉԱՓՈՐՈՇԻՉՆԵՐԸ**

1. Երեխաներին խնամք տրամադրող կազմակերպություններում երեխաների խնամքի և դաստիարակության համար անհրաժեշտ սոցիալական նվազագույն չափորոշիչները ներառում են նաև առանց ծնողական խնամքի մնացած երեխաներին շուրջօրյա լրիվ խնամք տրամադրող կազմակերպությունների (բնակչության սոցիալական պաշտպանության ընդհանուր տիպի, հատուկ (մասնագիտացված) հաստատությունների և Հայաստանի Հանրապետության օրենսդրությամբ նախատեսված այլ կազմակերպությունների) տարածքին (այդ թվում՝ գործունեության համար անհրաժեշտ ընդհանուր ու բնակելի մակերերեսին), անվտանգության ապահովմանը, սանիտարահիգիենիկ պայմաններին, տեղեկատվության և կապի միջոցներին, այդ կազմակերպություններում երեխաների իրավունքների պաշտպանության և խնամքին, այնտեղ բնակվող (խնամվող) երեխաներին տրամադրվող սննդի չափաքանակին, դրա էներգետիկ արժեքին, հագուստի, սպիտակեղենի, կոշկեղենի, անկողնային ու անձնական հիգիենայի պարագաների չափորոշիչներին, մանր կենցաղային գործարքներ կնքելու (անձնական մանր ծախսեր կատարելու) համար երեխաներին տրամադրվող գումարին, երեխաների կրթության, ազատ ժամանցի ապահովմանը և այլ պայմանների ներկայացվող պահանջներ:

2. Սույն հոդվածի 1-ին մասով սահմանված չափորոշիչները սահմանում է Հայաստանի Հանրապետության կառավարությունը, իսկ դրանց կիրառման նկատմամբ վերահսկողությունն իրականացնում է սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմինը:

3. Առանց ծնողական խնամքի մնացած երեխաներին շուրջօրյա լրիվ խնամք տրամադրող կազմակերպություններում բնակվող (խնամվող) առանց ծնողական խնամքի մնացած երեխան կամ նրա ծնողը կամ այլ օրինական ներկայացուցիչը (բացառությամբ այն դեպքերի, երբ ծնողը զրկված է ծնողական իրավունքներից կամ երեխայի խնամակալը կամ հոգաբարձուն տվյալ կազմակերպությունն է) իրավունք ունեն պահանջելու ուսումնասիրել այդ կազմակերպություններում երեխաների կենսապայմանների և նրանց տրամադրվող սոցիալական ծառայությունների համապատասխանությունը՝ երեխաների խնամքի և դաստիարակության համար անհրաժեշտ սոցիալական նվազագույն չափորոշիչներին: Պետական մարմինների ենթակայության ներքո գտնվող, ինչպես նաև պետական կամ տեղական ինքնակառավարման մարմինների ենթակայության ներքո չգտնվող կազմակերպություններում ուսումնասիրություններն իրականացվում են սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմնի կողմից, իսկ տեղական ինքնակառավարման մարմինների ենթակայության ներքո գտնվող կազմակերպություններում՝ սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմնի և տեղական ինքնակառավարման մարմինների կողմից համատեղ՝տարածքային կառավարման բնագավառի պետական կառավարման լիազորված մարմնի ղեկավարի և սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմնի համատեղ հրամանով սահմանված կարգով:

4. Երեխաներին շուրջօրյա լրիվ խնամք տրամադրող կազմակերպություններում երեխաների խնամքի և դաստիարակության համար անհրաժեշտ սոցիալական նվազագույն չափորոշիչների խախտման դեպքում, այդ կազմակերպությունների պաշտոնատար անձինք պարտավոր են վերացնել բացահայտված խախտումները և այդ մասին տեղեկացնել սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմնին (իսկ տեղական ինքնակառավարման մարմինների ենթակայության ներքո գտնվող կազմակերպությունների պաշտոնատար անձինք՝ նաև տեղական ինքնակառավարման մարմիններին) Հայաստանի Հանրապետության օրենսդրությամբ սահմանված կարգով և ժամկետներում:

**ՀՈԴՎԱԾ 19. ԱՆՎՃԱՐ ԻՐԱՎԱԲԱՆԱԿԱՆ ՕԳՆՈՒԹՅՈՒՆԸ**

1. Առանց ծնողական խնամքի մնացած երեխաներն ունեն հանրային պաշտպանի գրասենյակի կողմից անվճար իրավաբանական օգնություն (հանրային պաշտպանություն) ստանալու իրավունք՝ «Փաստաբանության մասին» Հայաստանի Հանրապետության օրենքի 41-րդ հոդվածին համապատասխան:

2. Պետական մարմինների ենթակայության ներքո գտնվող՝ բնակչության սոցիալական պաշտպանության հաստատություներն ապահովում են այդ հաստատություններում բնակվող (խնամվող) երեխաներին իրավական խորհրդատվության տրամադրումը՝ Հայաստանի Հանրապետության կառավարության որոշմամբ սահմանված պահանջներին համապատասխան:

**ՀՈԴՎԱԾ 20. ԽՆԱՄԱԿԱԼՈՒԹՅԱՆ ԵՎ ՀՈԳԱԲԱՐՁՈՒԹՅԱՆ ՄԱՐՄՆԻ ԿՈՂՄԻՑ ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՅԻ ԻՐԱՎՈՒՆՔՆԵՐԻ ԵՎ ՇԱՀԵՐԻ ՊԱՇՏՊԱՆՈՒԹՅՈՒՆԸ՝ ՄԻՆՉԵՎ ՆՐԱ ԽՆԱՄՔԻ ԵՎ ԴԱՍՏԻԱՐԱԿՈՒԹՅԱՆ ՀԱՐՑԻ ՎԵՐՋՆԱԿԱՆ ԼՈՒԾՈՒՄԸ**

1. Խնամակալության և հոգաբարձության մարմինն ապահովում է առանց ծնողական խնամքի մնացած երեխայի իրավունքների և շահերի պաշտպանությունը՝ մինչև նրա խնամքի և դաստիարակության հարցի վերջնական լուծումը (խնամատար ընտանիքում տեղավորելը կամ կենսաբանական ընտանիք վերադառնալը, կամ որդեգրումը, կամ խնամակալ կամ հոգաբարձու նշանակելը, կամ բնակչության սոցիալական պաշտպանության հաստատություն կամ շուրջօրյա լրիվ խնամք տրամադրող այլ կազմակերպություն ընդունվելը)՝ Հայաստանի Հանրապետության ընտանեկան օրենսգրքով, «Երեխայի իրավունքների մասին» Հայաստանի Հանրապետության օրենքով և այլ նորմատիվ իրավական ակտերով սահմանված պահանջներին համապատասխան:

**ՀՈԴՎԱԾ 21. ՍԵՓԱԿԱՆՈՒԹՅԱՆ ԻՐԱՎՈՒՆՔԸ ԵՎ ԱՅԼ ԳՈՒՅՔԱՅԻՆ ԻՐԱՎՈՒՆՔՆԵՐԸ**

1. Առանց ծնողական խնամքի մնացած երեխան պահպանում է բնակելի տարածության սեփականության կամ օգտագործման իր իրավունքը, բնակելի տարածության բացակայության դեպքում՝ Հայաստանի Հանրապետության օրենսդրությանը համապատասխան բնակելի տարածություն ստանալու իրավունքը, ինչպես նաև ծնողների և այլ ազգականների հետ ազգակցականության կապի վրա հիմնված գույքային իրավունքները (այդ թվում՝ բուժական, դաստիարակչական, բնակչության սոցիալական պաշտպանության հաստատություններում (անկախ դրանց կազմակերպական-իրավական ձևից) գտնվելու կամ բնակվելու, ուսումնական հաստատություններում սովորելու, Հայաստանի Հանրապետության զինված ուժերում ծառայելու կամ ազատազրկման վայրերում գտնվելու ամբողջ ժամանակահատվածում):

2. Առանց ծնողական խնամքի մնացած երեխան պահպանում է ծնողական իրավունքներից զրկված կամ ծնողական իրավունքները սահմանափակված ծնողների գույքը ժառանգելու իրավունքը:

3. Առանց ծնողական խնամքի մնացած երեխային արտահերթ բնակելի տարածություն է տրամադրվում Հայաստանի Հանրապետության կառավարության սահմանած դեպքերում և կարգով:

**ԳԼՈՒԽ V.**

**ԵԶՐԱՓԱԿԻՉ ԴՐՈՒՅԹՆԵՐ**

**ՀՈԴՎԱԾ 22. ՊԱՏԱUԽԱՆԱՏՎՈՒԹՅՈՒՆԸ OՐԵՆՔԻ ԽԱԽՏՄԱՆ ՀԱՄԱՐ**

1**. Սույն oրենքով սահմանված պահանջների խախտումն առաջացնում է Հայաստանի Հանրապետության oրենքներով սահմանված պատասխանատվություն:**

**ՀՈԴՎԱԾ 23. OՐԵՆՔԻ ՈՒԺԻ ՄԵՋ ՄՏՆԵԼԸ**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը :

2. Մինչև համապատասխան տեղեկատվական համակարգերի միջև տեղեկատվության ինքնաշխատ փոխանակությունն իրականացնող ծրագրային գործիքների ներդրումը և սույն օրենքի 6-րդ հոդվածի 6-րդ մասով սահմանված տեղեկատվական շտեմարանի ձևավորումը, խնամակալության և հոգաբարձության մարմինների կողմից առանց ծնողական խնամքի մնացած երեխաների հաշվառումը և հաշվառումից հանելն իրականացվում է փաստաթղթային եղանակով՝ այդ նպատակով վարվող գրանցամատյաններում համապատասխան գրառում կատարելու միջոցով:

3. Սույն օրենքն ուժի մեջ մտնելու օրվանից ուժը կորցրած ճանաչել «Առանց ծնողական խնամքի մնացած երեխաների սոցիալական պաշտպանության մասին» Հայաստանի Հանրապետության 2002 թվականի սեպտեմբերի 24-ի ՀՕ-411-Ն օրենքը: